
LUASKAN RUANG, MANFAATKAN PELUANG 

Dalam sejarah dakwah Rasulullah s. a. w, baginda banyak mengambil manfaat daripada 
berbagai ruangan atau kesempatan selagi mana ianya tidak menggadaikan prinsip-prinsip 
Islam. Gerakan dakwah para pencinta Rasulullah s. a. w juga hendak mempelajari fiqh al-Sirah 
untuk kegunaan dakwah. Mempelajari tentang keluasan pandangan dan kehalusan strategi 
adalah sesuatu yang dituntut demi menjaya agenda dakwah dan seruan tajdid yang kita 
bawa. 

H 

Kejelasan Matlamat Dan Landasan 

Saudara-saudari sekalian, 

Perkara yang paling utama yang mesti kita jelas dalam perjuangan kita ini adalah matlamat 
yang ingin kita capai. Jika kita jelas hal ini, maka strategi dan jalan-jalan yang akan kita lalui 
juga akan menjadi jelas. Tujuan hidup adalah mendapat keredhaan Allah azza wa jalla. 
Matlamat perjuangan kita bagi membolehkan tujuan tersebut dicapai adalah menegakkan 
ajaran dan kefahaman Islam yang benar-benar bersumberkan isi dan inti kandungan al-Quran 
dan al-Sunnah. Apabila manusia memahami al-Quran dan al-Sunnah selaras dengan manhaj 
salaf dan menolak kefahaman yang menyanggahi kedua sumber agung itu, maka itu adalah 
kejayaan bagi dakwah kita. Kecil atau besar, tua atau muda, UMNO atau PAS bukanlah 
persoalan bagi kita. Kita tidak perlu membezakan manusia disebabkan jenama-jenama 
tertentu. Islam untuk semua, parti-parti politik atau organisasi adalah jelmaan baru yang tidak 
memberikan apa-apa makna pun selagi seseorang itu ikhlas dalam akidah dan pegangannya 
terhadap al-Kitab dan al-Sunnah. Bagi kita 'market' dakwah kita terbuka untuk semua orang 
muslim. Bahkan kita juga disasarkan kepada mereka yang bukan muslim. Firman dalam Surah 
al-Haj: 

(Maksudnya) 77. Wahai orang-orang Yang beriman , rukuklah serta sujudlah (mengerjakan solat ), 
dan beribadatlah kepada Tuhan kamu (dengan mentauhidkanNya), serta kerjakanlah amal-amal 
kebajikan; supaya kamu berjaya (di dunia dan di Akhirat). 78. Dan berjihadlah kamu pada jalan Allah 
dengan jihad yang sebenar-benarnya Dialah yang memilih kamu (untuk mengerjakan suruhan 
ugamaNya); dan Dia tidak menjadikan kamu menanggung sesuatu keberatan dalam perkara 
ugama , ugama bapa kamu Ibrahim. Dia menamakan kamu: "muslimun" semenjak dahulu dan 
dalam (Al-Quran) ini , supaya Rasulullah (Muhammad) menjadi saksi ke atas kamu , dan supaya 
kamu pula layak menjadi saksi kepada umat manusia (tentang yang benar dan yang salah), oleh 
itu , dirikanlah solat , dan berilah zakat, serta berpegang teguhlah kamu kepada Allah! Dialah 
Pelindung kamu. Maka Dialah sahaja sebaik-baik pelindung dan sebaik-baik pemberi pertolongan. 



November 15, 2013 _ 
[Cari] 

Allah menabalkan kita semua dengan tanggungjawab dakwah, menyuruh kita berjihad pada 
jalannya dan menamakan kita 'muslimin'. Kita berbangga dengan panggilan yang Allah berikan. 
Allah tidak menamakan kita dengan ahli parti politik atau pertubuhan tertentu sehingga 
membentuk sikap asabiyyah yang membawa permusuhan sesama muslim. Apa yang disuruh 
kepada kita adalah berpegang kepada ajaran al-Kitab dan al-Sunnah. Sudah tentu pula 
kefahaman terhadap al-Kitab dan al Sunnah itu seperti yang dianuti oleh generasi al-salaf al- 
salih. Sesiapa sahaja yang berakidah dan memegang kefahaman Islam yang bebas dari syirik, 
khurafat dan tokok tambah yang tidak diizinkan syarak maka dia adalah sejalan dan berada di 
atas landasan kita. Sesiapa yang melanggar pantang larang ini, mereka bukan di kalangan 
kita. Mereka telah menempuh jalan yang salah. Namun, kita tidak mengkafirkan sesiapa dari 
kalangan kaum muslimin hanya kerana dosa yang dilakukan selagi tidak ada alasan yang 
kukuh tentang kekufurannya. Bahkan kita menyeru mereka kembali kepada jalan Islam yang 
asal. Ini kerja kita. Kita tidak pernah membataskan dakwah kita untuk parti atau puak atau 
bangsa atau negeri tertentu sahaja. Namun kita akan menyebarkan dakwah ini -dengan kadar 
yang diizinkan Allah- untuk semua mukallaf. 

Market Dakwah Kita 

Saudara-saudari sekalian, 

Di mana ada bumi yang subur di situ kita bercucuk tanam. Demikianlah dakwah ini. Walaupun 
Mekah mempunyai Kaabah dan al-Masjid al-Haram, namun baginda s. a. w terpaksa 
meninggalkannya, apabila ia tidak subur untuk dakwah pada peringkat awalnya. Sekalipun 
orang Yathrib, bukan terdiri dari masyarakat beragama dan mempunyai latar pengetahuan 
tentang agama langit, namun baginda Nabi s. a. w. berhijrah kepada mereka, disebabkan 
kesediaan mereka menerima risalah dakwah. 

Demikian golongan Ahlul Kitab, sekalipun mereka mempunyai latar pengetahuan tentang kitab- 
kitab terdahulu, namun merekalah orang yang paling kuat menentang dakwah Rasulullah 
s. a. w.. Firman dalam Surah al-Baqarah ayat 146: 

(maksudnya) Orang-orang yang Kami berikan kitab itu mengetahui serta mengenalinya (Nabi 
Muhammad dan kebenarannya) sebagaimana mereka mengenali anak-anak mereka sendiri, dan 
sesungguhnya sebahagian dari mereka menyembunyikan kebenaran itu , sedang mereka 
mengetahui. 

Justeru itu tidak hairan, jika ada pertubuhan atau individu yang berjenama Islam namun 
kurang mesra dengan seruan tajdid kepada Islam tulen yang kita bawa. Bahkan sebahagian 
mereka menentang dakwah ini. Ia berlaku sejak zaman awal lagi. Maka kita wajar mengambil 
langkah dakwah yang ditunjukkan oleh Rasulullah s. a. w. di mana sahaja ada bumi yang subur, 
di situ kita menabur benih dakwah ini. Sekalipun individu atau organisasi tertentu tidak dikenali 
dengan jenama Islam atau dianggap tidak bersifat islamik. Siapa sangka orang yang seperti 
'Umar bin al-Khattab akhirnya menjadi tokoh agung umat?!. Siapa sangka Khalid al-Walid yang 
pernah menumpas umat Islam dalam Perang Uhud, akhirnya menjadi panglima Islam yang 
tiada tolok bandingnya. Medan atau pasaran dakwah terbuka luas. Allah memberikan 
petunjukNya kepada sesiapa yang yang dikehendaki. Dia juga boleh menyesatkan sesiapa 
yang dikehendaki, sekalipun ahli agamawan. Firman Allah dalam Surah al-Baqarah 213: 

(maksudnya) Pada mulanya manusia itu ialah umat yang satu (menurut ugama Allah yang satu , 
tetapi setelah mereka berselisihan), maka Allah mengutuskan nabi-nabi sebagai pemberi khabar 
gembira dan pemberi amaran. Allah menurunkan bersama nabi-nabi itu kitab-kitab yang benar ; 
untuk menjalankan hukum antara manusia mengenai apa yang mereka perselisihkan dan 
(sebenarnya) tidak ada yang melakukan perselisihan melainkan orang-orang yang telah diberi 
kepada mereka kitab-kitab suci itu (ulama Ahlul Kitab) , iaitu sesudah datang kepada mereka 
keterangan-keterangan yang jelas nyata , - mereka berselisih semata-mata kerana hasad dengki 
sesama sendiri, maka Allah memberikan petunjuk kepada orang-orang yang beriman ke arah 
kebenaran yang diperselisihkan oleh mereka (yang derhaka itu), dengan izinNya. dan Allah sentiasa 
memberi petunjuk hidayahNya kepada sesiapa yang dikehendakiNya ke jalan yang lurus (menurut 
undang-undang peraturanNya). 

Saudara-saudari sekalian, 

Maka bukanlah sesuatu yang pelik, jika tokoh-tokoh dakwah, atau gerakan dakwah ini 
menghampiri individu atau organisasi yang kurang islamik pada zahirnya, jika ternyata ada 

potensi dakwah yang jelas di situ. 

Berpayung Ditempat Teduh Selagi Tidak Merbahaya 

Saudara-saudari sekalian. 



Dalam sejarah dakwah. Nabi s. a. w. telah mendapat perlindungan dari Abu Talib bapa 
saudaranya. Abu Talib bukanlah seorang muslim yang menganut akidah Islamiyyah yang 
sebenar. Namun, perlindungan yang diberikan oleh Abu Talib dapat memelihara dakwah, maka 
sepanjang hidup Abu Talib, Nabi s. a. w berlindung dengan pengaruh yang dimiliki oleh Abu Talib. 
Demikian baginda pernah mendapat pelindungan dari kepala Quraish yang satu 'club' dengan 
Abu Jahal dan Abu Lahab iaitu al-Mu'im bin 'Adi yang kafir itu. Al-Mu'im melindungi baginda 
ketika pulang dari Taif untuk memasuki Mekah. Baginda mengenang jasa al-Mu'im ini sehingga 
baginda bersabda dalam riwayat al-Imam al-Bukhari mengenai tawanan Badar: 

(Jika al-Mu'im bin 'Adi masih hidup, lalu memohon kepadaku untuk mereka yang busuk itu, 
nescaya aku akan berikan mereka kepadanya). 



Maka gerakan dakwah boleh mendapatkan perlindungan dari sesiapa sahaja yang tidak 
menyebabkan tergadainya prinsip-prinsip asas bagi dakwah ini. Apatah lagi jika yang 
melindungi itu adalah mereka yang mendokong akidah dakwah. Hal ini al-hamdulillah- berlaku 
di Perlis dan semoga berlaku di daerah atau negeri lain juga. 



Semasa dakwah ditindas di peringkat awal, baginda mengarahkan sebahagian para sahabah 
berhijrah ke Habsyah. Pemerintahnya ketika ialah Najasyi yang masih lagi Kristian yang adil 
dan dapat melindungi kaum muslimin. Setelah Najasyi menganut Islam, baginda tidak pula 
menyuruh Najasyi meletakkan jawatannya sekalipun kerajaan yang dikuasainya adalah 
kerajaan Kristian. Kedudukan Najasyi memberikan manfaat kepada kaum muslimin di 
negaranya dan juga keadilan untuk rakyatnya. Ini seperti yang saya sebutkan dalam ucapan 
tahun lepas. Bahkan Nabi s. a. w dalam hadith al-Bukhari: 

Daripada Jabir r.a: Nabi s. a. w bersabda -ketika kematian Najasyi-: Telah mati pada hari ini 
seorang lelaki soleh. Bangunlah dan bersolatlah ke atas saudara kamu Ashamah (nama 
Najasyi)". Ini adalah tanda redhanya baginda dengan pendekatan yang diambil oleh Najasyi. 

Saudara-saudari sekalian. 

Maka, setelah sekian lama gerakan tajdid mendapat gangguan hebat dari pihak-pihak yang 
berkepentingan sehingga begitu diganggu tidak habis-habis. Maka apalah salahnya jika kita 
mula bergerak mendapat ruang perlindungan dari golongan yang mempunyai kekuasaan politik 
khususnya, bagi membolehkan ruang dakwah ini dibuka untuk kita. Juga kita wajar berfikir agar 
'orang yang mendokong, atau sekurang-kurangnya menyokong dakwah' sampai ke kerusi- 
kerusi kuasa agar dakwah dapat dilindungi. Pemikiran yang seperti ini memerlukan 
perancangan yang baik dan kesabaran yang tinggi. 

Penggunaan Media 

Media adalah saluran maklumat untuk manusia di zaman ini. Sehingga ada manusia yang 
mempercayai media, lebih dari segalanya. Gerakan dakwah ini mestilah mengambil ruang dalam 
penggunaan media. Kita mempunyai jumlah penulis yang ramai. Mereka hendaklah 
bersungguh-sungguh berusaha agar kefahaman tajdid ini termuat dalam ruangan media yang 
ada. Al-hamd lillah, sebahagian dari tulisan sahabat-sahabat kita mula disiarkan dalam 
beberapa media. Kita mesti makin bersungguh dengan usaha yang lebih. Demikian kita perlu 
memeriahkan ruangan internet dengan fikrah kita. Para web masters dan bloggers kita 
hendaklah sentiasa bermesyuawarah dan merancang strategi yang mantap. Demikian juga kita 
memerlukan persatuan penulis kita yang dapat dihormati dan amat produktif. Bahkan kita 
memerlukan karyawan yang mampu menghasilkan filematau drama yang menanamkan fikrah 
yang kita bawa ini. Firman Allah dalam Surah al-Taubah 105 

(maksud) "Dan katakanlah (Wahai Muhammad): Beramallah kamu (akan segala yang 
diperintahkan ), maka Allah dan rasulNya serta orang-orang yang beriman akan melihat apa yang 
kamu kerjakan; dan kamu akan dikembalikan kepada (Allah) Yang mengetahui perkara-perkara yang 



Sabda Rasulullah SAW 

"Sesiapa yang akhirat itu 
tujuan utamanya, 
maka Al lah jadikan 
ke-kayaannya dalam 
[iwanya. Allah 
mudahkan segala 
urusannya dan dunia 
akan datang kepadanya 
dengan hina (iaitu dalami 
keadaan dirinya mulia), 

Sesiapa yang 
menjadikan dunia itui 
tujuan utamanya, 
maka Allah akan letakkan 
kefakirannya antara 
kedua matanya. Allah 
cerai-beraikan 
urusannya, dan dunia 

pula tidak datang 
kepadanya melainkan 
dengan apa yang 
ditakdirkan untuknya 
(iaitu dalam keadaan 
hina), 

ghaib dan yang nyata , kemudian ia menerangkan kepada kamu apa yang kamu telah kerjakan". 

Manfaatkan Kepakaran 

Saudara-saudari sekalian. 

Akhirnya, seperti yang kita maklum, gerakan kita membesar dalam hari-hari akhir ini begitu 
pantas. Fikrah kita juga tersebar dengan meluaskan dan cergas. Ramai cerdik pandai dan 
manusia yang berkebolehan menyertai dan mendokong dakwah ini. Atau mereka bersimpati 
dengan tujuan dakwah ini. Kita hendaklah pandai memanfaatkan kepakaran yang ada agar 
memberikan pulangan yang positif kepada dakwah. 

"Manusia bagaikan bahan galian , seperti galian emas dan perak. Mereka yang terpilih semasa 
jahiliah , terpilih juga semasa Islam sekiranya mereka itu memahami Islam" (Riwayat al-Bukhari 
dan Muslim- lafaz Muslim). Maksudnya, bahan galian bernilai yang terpilih ketika berada dalam 
tanah dan lumpur, juga terpilih apabila berada di tempat yang elok. Demikianlah insan yang 
menganut Islam, sekiranya dia seorang yang terpilih dengan ciri-cirinya ketika belum 
berpegang dengan Islam, maka dia juga akan terpilih selepas menganut Islam disebabkan ciri- 
ciri istimewanya itu. Namun baginda s. a. w. meletakkan syarat, hendaklah dia terlebih dahulu 
memahami Islam. Bahkan perkataan faquhu atau faqihu yang digunakan dalam hadis tersebut 
menunjukkan benar-benar memahami hakikat Islam, bukan sekadar cebisannya sahaja. 

Maka setiap dari kalangan kita ada kemampuan dan kepakaran atau kelebihannya. Maka 
setelah dia memahami Manhaj al-Quran dan al-Sunnah ini hendaklah dia dibawa 'ke tengah' 
dalam memberikan sumbangan terhadap masa depan dakwah ini. 

Semoga Allah mengikhlaskan niat kita semua. Semoga sahabat-sahabat sekelian mampu 
pulang dan bekerja dengan lebih ikhlas dan bersungguh sehingga cita-cita dakwah tercapai. 



Kategori: Teks 



Like 1 1 people like this. 



Add a comment... 

A 



Comment using... 

Facebook 

Yahoo 

AOL 

Hotmail 



Comment using... v 



Submit 



Facebook social plugin 



© 2007 Minda Tajdid. All Rights Reserved Entries RSS Comments RSS Log in 



drmaza.com/home/?p= 1 35 



4/4 



